Amla dalk Oval toe met Kolpak-kontrak | Netwerk24
Hashim AmlaFoto: Getty Images
Die kans is groot dat die Oval in Londen, waar Hashim Amla in 2012 sy Suid-Afrikaanse toetsrekord-beurt van 311* aangeteken het, binnekort dié oud-Protea se hoofkantoor gaan word.
Die 36-jarige Amla, wat in Augustus sy internasionale uittrede aangekondig het, is luidens berigte op die punt om 'n Kolpak-kontrak met Surrey te sluit.
Hy het volgens espncricinfo.com ingestem om vir twee jaar vir die graafskap te gaan speel. Surrey hoop om vandeesweek nog 'n aankondiging daaroor te maak.
Amla se verteenwoordiger het glo ook met Middlesex en Hampshire gepraat.
Morné Morkel is 'n Kolpak-speler by Surrey, terwyl Dean Elgar die seisoen as 'n oorsese speler vir die graafskap gespeel het.
Een van die redes waarom Surrey belangstel in Amla, is omdat hy sy nasionale spelers soos Rory Burns, Ollie Pope en Sam Curran nie altyd tot sy beskikking gaan hê nie. – Sportredaksie